Гукъеуэншэ гъащIэм и зэхэлъыкIэ
Москва и ВДНХ-м, хабзэ зэрыхъуам тету, фокIадэм и япэ махуэхэм щекIуэкIынущ Дунейпсо тхылъ гъэлъэгъуэныгъэ. Iуэху пыухыкIахэм ехьэлIауэ абы къыщыпсэлъэнущ къэралым и цIыху цIэрыIуэхэу Лужков Юрий, Устиновэ Татьянэ, Бубновский Сергей, Дроздов Николай, Блёданс Эвелинэ, Дроботенкэ Сергей, Шендерович Виктор, Горбачёв Михаил сымэ.
А махуэхэм къриубыдэу ВДНХ-м и литературэ хьэщIэщым утыку къыщрахьэнущ ди лъэпкъэгъу бзылъхугъэ Мэршэнкъул Маринэ «Дизайн Безоблачной Жизни» зыфIища и тхылъыр. «Лэжьыгъэр теухуащ дэтхэнэри зыхуэныкъуэ Iуэхугъуэхэм, ахэр си щхьэм ехьэлIауэ къэзгъэлъэгъуащ: гъуэгугъэлъагъуэ схуэхъум, гъащIэм хущхъуэгъуэу щызиIэхэм. Си гуапэщ Iэмал зыгъуэт псори фыкъысхуеблэгъэну. Си IэдакъэщIэкIым дытепсэлъыхьынщ, цIыхум и дунейм, зэхэщIыкIым, ахэр псори зэрызэпхыжамрэ ди гъащIэм зэриIыхьэмрэ я гугъу тщIынщ, фи упщIэхэм жэуап естынщ», — щетх Маринэ инстаграмым.
Мэршэнкъулыр жызыIэнрэ зытхынрэ зи куэд цIыхущ. Псалъэм папщIэ, гъэщIэгъуэнщ вьетнам дзен-мастер, зи псэкупсэ къулеигъэкIэ дуней псом къыщацIыхуа Тит Нат Хан инджылызыбзэкIэ тха и тхылъищ абы урысыбзэм къызэрыригъэзэгъар.
ИСТЭПАН Залинэ.
